DA Den Europæiske Unions Tidende CE 78/755

(2004/C 78 E/0802)

SKRIFTLIG FORESPØRGSEL E-2753/03

af Elly Plooij-van Gorsel (ELDR) til Kommissionen

(15. september 2003)

Om: Tilpasning af den nederlandske medielov

I maj i år stillede jeg Kommissionen spørgsmål (forespørgsel E-1945/03 (1)) i anledning af den nederlandske regerings lovforslag om ændring af medieloven. I denne forbindelse indtog den nederlandske regering den holdning, at det ikke var nødvendigt at tilpasse den i medieloven indeholdte videretransmissionsforpligtelse for kabeldistributionsselskaber til artikel 31 i direktivet om forsyningspligt, som indgår i den nye EU-rammelovgivning for elektronisk kommunikation.

I svaret på mine spørgsmål omtalte Kommissionen et møde med de nederlandske myndigheder, som fandt sted den 26. juni i år, og hvor man drøftede eventuelle problemer i forbindelse med gennemførelsen og anvendelsen af den nye rammelovgivning.

Desuden oplyste Kommissionen, at den endnu ikke kunne udtale sig om, hvorvidt de nederlandske videretransmissionsforpligtelser var i overensstemmelse med den nye rammelovgivning, da hverken det nederlandske lovforslag om ændring af medieloven eller den øvrige nederlandske lovgivning om gennemførelse af den nye rammelovgivning på daværende tidspunkt var anmeldt til Kommissionen, og den nye rammelovgivning først skulle træde i kraft den 25. juli 2003.

1. Har Kommissionen nu vurderet det nederlandske lovforslag om ændring af medieloven og den øvrige nederlandske lovgivning til gennemførelse af den nye rammelovgivning?

2. Er Kommissionen af den opfattelse, at de nederlandske videretransmissionsforpligtelser er i overensstemmelse med den nye rammelovgivning og navnlig artikel 31 i forsyningspligtdirektivet?

3. Hvilke skridt agter Kommissionen i benægtende fald at tage i forbindelse hermed?

Svar afgivet på Kommissionens vegne af Erkki Liikanen

(19. november 2003)

Kommissionen har endnu ikke modtaget nogen anmeldelse fra de nederlandske myndigheder om lovgivningsforanstaltninger til gennemførelse af det nye EU-regelsæt.

Derfor kan Kommissionen ikke afgøre, om lovgivningen til gennemførelse af det nye regelsæt i Nederlandene er i overensstemmelse med EU-rammerne, herunder artikel 31 i forsyningspligtdirektivet (2).

Kommissionen vil analysere foranstaltningerne til gennemførelse af det nye regelsæt i Nederlandene, så snart disse er blevet anmeldt. Hvis det viser sig, at de ikke er i overensstemmelse med EU-lovgivningen, kan Kommissionen indlede en overtrædelsesprocedure. Kommissionen vil gerne understrege, at der allerede den 8. oktober 2003 er indledt overtrædelsesprocedure i henhold til traktatens artikel 226 mod bl.a. Nederlandene for manglende meddelelse af gennemførelsesforanstaltninger (3). De berørte medlemsstater er blevet bedt om at reagere på Kommissionens henvendelse inden for to måneder.

Endelig erindres det ærede medlem om, at det er EF-Domstolen, der i sidste instans ene og alene afgør, om en gennemførelsesforanstaltning er i overensstemmelse med EU-lovgivningen eller ej.

(1) Se side 731.

(2) Europa-Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og -tjenester (forsyningspligtdirektivet), EFT L 108 af 24.4.2002.

(3) IP/03/1356, 8.10.2003.